- ኢብራዌ
- <
- 4
- >

4
1 ሲሚ ፆሳይ ኑና ባሬ ሼምፒያሳ፥ «ጌሊሳና» ጌዳዌ ቢራ ጊዶፔ፥ ሂንቴፔ ኦኒኔ ሄ ሼምፒያሳ ጌሌናን ኣቴና ማላ ናጌቶ። 2 ኣዪሲ ጎፔ፥ ኡንቱንቱ ዎንጋላ ሚሺራቹዋ ሲሴዳዋዳን፥ ኑኒካ ሲሴዶ፤ ኡንቱንቱ ሲሴዲኖ፥ ሺን ኣማኒዴ ኣኪቤና ዲራው፥ ኣይኔ ኡንቱንታ ጎዒቤና። 3 ጊዶፔካ፥ ፆሳ ኪታይ ሳዓይ ሜꬌቶዴፔ ዶሚና ፖሌቴዳዋ ጊዶፔኔ፥ ፆሳይ፥
«ታኒ ሃንቄታ ጫቃዴ፥
‹ኡንቱንቱ ታኒ ሼምፒያሳ
ኡባካ ጌሊኪኖ› ያጋዲ»
ጌዳዋዳን፥ ኑኒ ኣማኔዳዋንቱ ኢ ሼምፒያሳ ጌላና። ማዝ 95፡11 4 ኣዪሲ ጎፔ፥ ላፑንꬃ ጋላሳባ ኢቲሳዓን ፆሳ ማፃፋይ፥ «ፆሳይ ላፑንꬃ ጋላሳን ባሬ ኦሱዋ ኡባፔ ሼምፔዳ» ያጌዳ። ዶም 2፡2 5 ቃሲ ሄ ሳዓን፥ «ኡንቱንቱ ታኒ ሼምፒያሳ ኡባካ ጌሊኪኖ» ያጌዳ። ማዝ 95፡11 6 ዎንጋላ ሚሺራቹዋ ኮይሮ ሲሴዳዋንቱ ኣዛዜቲቤና ዲራው፥ ሼምፑዋ ሳዓ ጌሊቤይኪኖ፤ ኢቲ ኢቲ ኣሳቱ ያ ጌላናዋንቱ ዴዒኖ። 7 ፆሳይ ዳሮ ዎዲያፔ ጉዪያን፥ ዳዊታ ባጋና ላዔንꬁዋ ኢቲ ጋላሳ፥ «ሃቼ» ጊያ ቃላን ኬሪዴ፥
«ፆሳ ቃላ ሂንቴንቱ ሃቼ ሲሲያዋ ጊዶፔ፥
ዞሪያ ኣኬናን ኢፆፒቴ»
ያጌዳ። ማዝ 95፡7-8 8 ፆሳይ ሼምፒያሳ ኣሳ ኣፊዴ ኢያሱ ሼምፒሴዳዋ ጊዲንቶ፥ ፆሳይ ሃራ ጋላሳዋ ጉዬ ኬሬና። ዛር 31፡7፤ ኢያ 22፡4 9 ሄዋ ዲራው፥ ፆሳ ኣሳው ሳምባታ ሼምፑ ናጌቲ ኡቴዳ። 10 ኣዪሲ ጎፔ፥ ፆሳይ ሼምፒያሳ ጌሊያ ኦኒኔ፥ ፆሳይ ባሬ ኦሱዋፔ ሼምፔዳዋዳን፥ ኢካ ባሬ ኦሱዋፔ ሼምፓና። ዶም 2፡2 11 ሲሚ ኢስራዔሊያ ኣሳይ ኣዛዜቴናን ኢፂዴ፥ ፆሳና ኢቲፔ ሼምፒያሳ ጌሌናን ኣቴዳዋዳን፥ ኑፔ ኦኒኔ ሄዋ ማላ ኢፁዋን ያ ጌሌናን ኣቴና ማላ ሚኖይቴ።
12 ኣዪሲ ጎፔ፥ ፆሳ ቃላይ ሚꬊናው ዴዒያዋኔ ኦꬂያዋ፤ ላዑ ባጋና ሌፌቴዳ ማሻፔካ ኣꬊዴ ኩሴ። ሄ ቃላይ ሼምፑኔ ኣያናይ፥ ኩሪኔ ኮልዚ ኢቲፔ ጋኬቲያሳ ሻካና ጋካናው ጫዴ። ቃሲ ኣሳ ዎዛናን ዴዒያ ኮሻኔ ቆፋ ኢ ሻኬ። 13 ኑኒ ኦꬂያዋ ዎቺያ ፆሳ ሲንꬃን ኡባባይካ ቤቲያዋፔኔ ቆንጪያን ዴዒያዋፔ ኣቲን፥ ኣ ኣይፊያን ጌሚያ ሜꬌታይ ኣያይኔ ባዋ።
ዬሱሲ ቄሳቱዋ ኡባቶ ዎልቃማ ካፑዋ
14 ሲሚ ሳሉዋ ቤዳ፥ ቄሳቱዋ ኡባቱዋ ዎልቃማ ካፑ፥ ፆሳ ናዓይ ዬሱሲ፥ ኑሲ ዴዒያ ዲራው፥ ኑ ኣማኑዋ ሎይꬂ ናጌቶ። 15 ኣዪሲ ጎፔ፥ ኑ ቄሳቱዋ ኡባቱዋ ካፑ ኑኒ ዳቡሪያ ዎዴ ኑሲ ቃሬታናው ዳንዳዬ፤ ናጋራ ኢ ኦꬂቤናዋፔ ኣቲን፥ ኑናዳን ኡባባንካ ፓጬቴዳ። 16 ሲሚ ኑና ኮሺያ ዎዴ ማዲያ ማሮቴꬃ ኣካናዉኔ ኣꬎ ኬካቴꬃ ዴማናው፥ ኣꬎ ኬካቴꬃይ ዴዒያ ሳዓ ፆሳ ኣራታኮ፥ ያዬናን ሺቆይቴ።

- ኢብራዌ
- <
- 4
- >

4:3 ማዝ 95፡11

4:4 ዶም 2፡2

4:5 ማዝ 95፡11

4:7 ማዝ 95፡7-8

4:8 ዛር 31፡7፤ ኢያ 22፡4

4:10 ዶም 2፡2

© 2011 WBT