- 2 ቆሮንቶሳ
- <
- 6
- >

6
1 ሂንቴ ኑናና ፆሳ ኦሱዋ ኦꬂዴ፥ ኣ ኣꬎ ኬካቴꬃ ኣኪዴ ሃኔና ኦጊያን ጎዔቴና ማላ፥ ኑኒ ሂንቴና ዎሴቶ። 2 ኣዪሲ ጎፔ ፆሳይ፥
«ታኒ ኢንጄ ዎዲያን
ኔኒ ጊያዋ ሲሳዲ፤
ቃሲ ኣቶቴꬃ ጋላሲ
ኔና ማዳዲ»
ያጌ። ቤዒቴ፥ ኢንጄ ዎዲ ሃዓ። ቤዒቴ፥ ኣቶቴꬃ ጋላሳይ ሃቻ። ኢሳ 49፡8
3 ኑኒ ኑ ኦሱዋ ኦኒኔ ቦራናዋ ኮዮኮ፤ ቃሲ ኦናኔ ꬉባናዋ ኮዮኮ። 4 ሺን ኡባባኒ ኑኒ ፆሳ ኦሳንቻቱዋ ጊዲያዋ ኑ ሁጲያን ቤሴዶ፤ ዳሮ ጌንጫን፥ ዋዪያን፥ ሜቱዋን፥ ዎልቃማ ቱጋን፥ 5 ሊሱዋን ሾጬቲያዋን፥ ቃሹዋን፥ ሻቢሬቱሳን፥ ዳቡራን፥ ጌሚዒሹዋ ꬋዪያዋን፥ ፆማን፥ 6 ጌሻቴꬃን፥ ኤራቴꬃን፥ ዳንዳያን፥ ኬካቴꬃን፥ ጌሻ ኣያናን፥ ቱሙ ሲቁዋን፥ 7 ቱሙዋ ሃሳዪያዋን፥ ፆሳ ዎልቃን ኑኒ ፆሳ ኦሳንቻቱዋ ጊዲያዋ ኑ ሁጲያን ቤሴዶ፤ ቃሲ ፂሎቴꬃ ቶራ ኡሼቻ ኩሺያን፥ ጎንዳሊያ ሃዲርሳ ኩሺያን ኦይቃና። 8 ኑኒ ቦንቼቴዶኔ ቶሼቴዶ፤ ቦሬቴዶኔ ጋላቴቴዶ። ቃሲ ቱሙዋ ሃሳዬቶ፤ ሺን ኣሳይ ኑና ዎርዱዋ ጊዴ ቆፔ። 9 ኑኒ ኣሳይ ኤሬና ኣሳ ማላ፤ ሺን ኣሳይ ኡባይ ኑና ኤሬ፤ ኑኒ ሃይቄዳ ኣሳ ማላ፤ ሺን ሂንቴ ቤዒያዋዳንካ ዴዔቶ፤ ሙሬቴዳ ኣሳ ማላ፤ ሺን ሃዪቂቤይኮ። 10 ኑኒ ካዮቲያዋንታ ጊዶፔካ፥ ኡባ ዎዴ ናሼቴቶ። ሂዬሳ ማላቴቶ፤ ሺን ዳሮ ኣሳ ዱሬዬቶ፤ ቃሲ ኣያይኔ ባይና ኣሳ ማላቴቶ፤ ሺን ኡባባይካ ኑዋ።
11 ቆሮንቶሳን ዴዒያ ኣሳው፥ ኑኒ ሂንቴንቶ ቆንጪያን ኦዴዶ፤ ኑ ኡሉዋካ ሂንቴና ቤሴዶ፤ 12 ኑኒ ሂንቴንቶ ꬊቢቤይኮ፤ ꬊቤዳዋንቱ ሂንቴና። ኑኒ ኑ ኡሉዋ ሂንቴንቶ ጌንꬂቤይኮ፤ ሺን ሂንቴ ኡሉዋ ኑሲ ጌንꬄዳዋንቱ ሂንቴና። 13 ሃዒ ታኒ ታ ናናው ሃሳዪያዋዳን፥ ሂንቴንቶ ሃሳያይ፤ ኑኒ ሂንቴና ኑ ኡሉዋ ቤሴዳዋዳን፥ ሂንቴካ ኑና ሂንቴ ኡሉዋ ኣሲ ዶዪዴ ቤሲቴ።
ኣማኔና ኣሳና ዙፔቴና ማላ ሴራ
14 ኣማኔና ኣሳቱዋና ዙፔቲዴ፥ ጊጌና ኦሱዋ ኦꬆፒቴ። ኣዪሲ ጎፔ፥ ፂሎቴꬃዉኔ ናጋራው ኣያን ጋኬꬃይ ዴዒ? ፖዖኔ ꬉማው ኣያን ኢቲፔቴꬃይ ዴዒ? 15 ኪሪስቶሳኔ ዳቢሎሳ * ዳቢሎሳ፡ ግሪኪያ ማፃፋይ «ቤሊያር» ጌ። ሄዋ ጉሳይ ኢብራዪስፂያን «ቤሊያል» ጊያዋ። ላዑዋ ቢሌꬃይካ «ማካላንቻ» ዎይ «ማዴናዋ» ጉሳ። ኢቲፔ ጋꬂያባይ ኣዬ? ቃሲ ኣማኒያዌኔ ኣማኔናዌ ኮፂያዌ ኣዬ ዴዒ? 16 ፆሳ ጌሻ ጎሌዉኔ ኤቃው ኣይቤ ዙፔቴꬃይ ዴዒ? ኣዪሲ ጎፔ ፆሳይ፥
«ታኒ ኡንቱንቱ ጊዶን ዴዓናኔ
ኡንቱንቱ ጊዶን ሃሜታና።
ታኒ ኡንቱንቱ ፆሳ ጊዳና፤
ቃሲ ኡንቱንቱካ ታ ኣሳቱዋ ጊዳና»
ጌዳዋዳን፥ ኑኒ ዴዑዋ ፆሳ ጌሻ ጎሊያ። ዎግ 26፡12፤ ሂዝ 37፡27፤ 1ቆር 3፡16፤ 6፡19
17 ሄዋዳንካ፥ ቃሲ ጎዳይ፥
«ኡንቱንቱ ጊዶፔ ኬሲቴ፤
ኡንቱንቱፔ ሻኬቲቴ።
ቱናባካ ቦቾፒቴ።
ታኒ ሂንቴና ሞካ ኣካና። ኢሳ 52፡11
18 ቃሲ ታኒ ሂንቴንቶ ኣዉዋ ጊዳና፤
ሂንቴካ ታው ኣቱማ ናናቱዋኔ
ማጫ ናናቱዋ ጊዳኒታ።
ታኒ ኡባፔ ዎልቃማ ጎዳይ
ሃዋ ኦዳይ»
ያጌዳ። 2ሳም 7፡14፤ 1ኦድ 17፡13፤ ኢሳ 43፡6፤ ኤርም 31፡9

- 2 ቆሮንቶሳ
- <
- 6
- >

6:2 ኢሳ 49፡8

*6:15 ዳቢሎሳ፡ ግሪኪያ ማፃፋይ «ቤሊያር» ጌ። ሄዋ ጉሳይ ኢብራዪስፂያን «ቤሊያል» ጊያዋ። ላዑዋ ቢሌꬃይካ «ማካላንቻ» ዎይ «ማዴናዋ» ጉሳ።

6:16 ዎግ 26፡12፤ ሂዝ 37፡27፤ 1ቆር 3፡16፤ 6፡19

6:17 ኢሳ 52፡11

6:18 2ሳም 7፡14፤ 1ኦድ 17፡13፤ ኢሳ 43፡6፤ ኤርም 31፡9

© 2011 WBT