- ሳፃ ማፃፋ
- <
- 12
- >

12
ታኒ ሚሺራቶ፥ ናዓኔ ዳዊያ ቤዓዲ
1 ሄዋፔ ጉዪያን፥ ሳሉዋን ዎልቃማ ማላይ ቤቴዳ። ኣዋ ማዬዳ ኢቲ ሚሺራታ፥ ኣጌና ቦላ ኤቄዳዉና፥ ታማኔ ላዑ ፆሊንቲያ ኣኪሊሊያ ባሬ ሁጲያን ዎꬄዳዉና ሄዋን ዴዓው። 2 ሄ ሚሺራታ ሻሃራ፤ ኢዞ ዬሉዋ ኦይꬃይ፥ ኡንዔꬂና ዋሳዱ።
3 ሃራ ኢቲ ዎልቃማ ማላይ ሳሉዋን ቤቴዳ። ታሙ ካጪያና ዴዒያ ላፑ ሁጲያን ኣኪሊሊያ ዎꬄዳ ኢቲ ዎልቃማ ዞዖ ዳዊ ዴዔ። ዳን 7፡7 4 ሄ ዳዊ ባሬ ዱፊያን ሄዜንꬆ ኩሼ ፆሊንቲያ ሳሉዋፔ ዳፊዴ፥ ሳዓን ኦሌዳ። ሄ ዳዊ ዬሌቲ ዎꬎሳናካ ናዓ ማናው ዬላና ሃኒያ ሚሺራቲ ሲንꬃን ኤቄዳ። ዳን 8፡10
5 ሚሺራታ ኣቱማ ናዓ፥ ኣዪሁዳ ጊዴና ኣሳ ኡባ ቢራታ ፃምዓን ሞዳናዋ ዬላዱ። ሺን ናዓይ ፆሳኮኔ ኣ ኣራታኮ፥ ፑዴ ኤሌካ ኣኬቴዳ። ኢሳ 66፡7፤ ማዝ 2፡9 6 ሚሺራታ ኢቲ ሻዓኔ ላዑ ፄታኔ ኡሱፑን ታሙ ጋላሳው ሚዚዴኔ ኡሺዴ ዎꬃናው ፆሳይ ጊጊሲ ዎꬄዳ ሳዓ ባዙዋ ባቃታዱ።
7 ሄዋፔ ጉዪያን፥ ሳሉዋን ኦላይ ዴንዴዳ። ሚካዔሊ ባሬ ኪታንቻቱዋና ኢቲፔ ዳዊያ ኦሌቴዳ፤ ዳዊካ ባሬ ኪታንቻቱዋና ጊዲዴ፥ ዛሪ ኦሌቴዳ። ዳን 10፡13፣ 21፤ 12፡1፤ ዳት 9 8 ሺን ዳዊ ፆኔቲና ዳዊያሲኔ ኣ ኪታንቻቱዋሲ ሳሉዋን ሳዓይ ꬋዬዳ። 9 ዎሊቃማ ዳዊ፥ ፃላሂያ ካፑዋ ዎይ ሴፃና ጊያዌ፥ ቤኒ ሾሻይ፥ ኣላሚያ ኡባ ባሌꬂያዌ ኦሌቴዳ፤ ኢ ባሬ ኪታንቻቱዋና ኢቲፔ ዱጌ ሳዓው ኦሌቴዳ።
10 ሄዋፔ ጉዪያን፥ ታኒ ሳሉዋፔ ሃዋዳን ያጊያ ኮሻ ሲሳዲ፤
«ፆሳ ኣቶቴꬃይ ሃዒ ዬዳ።
ፆሳይ ባሬው
ካቴ ጊዲያዋዳንካ
ባሬ ዎልቃ ቤሴዳ፤
ኣ ኪሪስቶሲ ባሬ ማታ ቤሴዳ።
ኣዪሲ ጎፔ፥
ቃማኔ ጋላሲ
ፆሳ ሲንꬃን ኤቂዴ፥
ኑ ኢሻቱዋ ሞቲያዌ
ሳሉዋፔ ዱጌ ኦሌቴዳ። ዮብ 1፡9-11፤ ዛክ 3፡1
11 ኑ ኢሻቱ ዶርሳ ሱꬃኒኔ
ባሬንቱ ቱሙ ማርካቴꬃን
ዳዊያ ኦሌቲዴ ፆኔዲኖ።
ቃሲ ኡንቱንቱ
ባሬንቱ ሼምፑዋ ኣꬂ ኢሚያዎ
ቃሬቲቤይኪኖ።
12 ሄዋ ዲራው፥
ሳሉኔ ሳሉዋ ጊዶን ዴዒያዋንቱ፥
ናሼቲቴ።
ሺን ሳዓዉኔ
ኣባው ኣዬሮ!
ኣዪሲ ጎፔ፥
ፃላሂያ ካፑ
ባሬው ጉꬃ ዎዲ
ኣቴዳዋ ኤሪያ ዲራው፥
ዎልቃማ ሃንቁዋን
ዱጌ ሂንቴንቱኮ
ዎꬌዳ»
ያጌዳ።
13 ቃሲ ዳዊ ባሬና ዱጌ ሳዓ ኦሌዳዋ ቤዔዳዋፔ ጉዪያን፥ ሄ ኣቱማ ናዓ ዬሌዳ ሚሺራቶ ዬዴርሱዋ ዶሜዳ። 14 ሚሺራቶ ሾሻይ ቆሄና ማላ፥ ሄዙ ላይꬃኔ ባጋ ማዴኔ ኡሻዴ ኢዛ ናጌቲያሳ ባዙዋ ፓላዴ ባና ማላ፥ ላዑ ዎልቃማ ኣርጋንꬃ ቄፊ ኢዚው ኢሜቴዳ። ዳን 7፡25፤ 12፡7
15 ሄዋፔ ጉዪያን፥ ሚሺራቶ ዲዑ ዲዒዴ ኣፋና ማላ፥ ሾሻይ ሻፋ ሃꬃ ኬና ሃꬃ ባሬ ዶናፔ ሚሺራቲ ጌዱዋን ጉሴዳ። 16 ሺን ቢታይ ሚሺራቶ ማዴዳ፤ ቢታይ ባሬ ዶና ዶዪዴ፥ ዳዊያ ዶናፔ ኬሴዳ ሃꬃ ሚቲ ኣጌዳ። 17 ዳዊ ሚሺራቲው ዳሪሲ ሃንቄቲዴ፥ ኢዚ ዜሬꬃ ፆሳ ኣዛዙዋ ናጊያ ኡባቱዋኔ ዬሱሲ ቆንጪሴዳ ቱሙ ኣማኔቲያዋንታ ኦላናው፥ 18 ቢዴ ኣባ ዶናን ዴዒያ ሻፊያን ኤቄዳ።

- ሳፃ ማፃፋ
- <
- 12
- >

12:3 ዳን 7፡7

12:4 ዳን 8፡10

12:5 ኢሳ 66፡7፤ ማዝ 2፡9

12:7 ዳን 10፡13፣ 21፤ 12፡1፤ ዳት 9

12:10 ዮብ 1፡9-11፤ ዛክ 3፡1

12:14 ዳን 7፡25፤ 12፡7

© 2011 WBT